arnastofnun/IGC-2024 huggingface dataset:
Heimsins sterkasti greifi

Davíð Oddsson er eini maðurinn í heiminum, sem setti seðlabanka á hausinn. Hann er margfalt meira sekur en Geir H. Haarde, sem rak meðvitundarlítinn að feigðarósi. Davíð glutraði 280 milljörðum í ástarbréf á síðasta metranum fyrir hrun. Allt á kostnað skattborgara framtíðarinnar. Verðlaunaður með Mogganum, þaðan sem hann stýrir Sjálfstæðisflokknum. Og þeim þriðjungi kjósenda, sem mundi kjósa flokkinn, þótt stjórn hans stundaði mannát. Engin vestræn þjóð er eins eins skroppin pólitísku skyni og Íslendingar. Styðja sinn mann, Davíð Oddsson, greifann sterka, sem olli nútímans mesta hruni.
Sama gamla Framsókn

Þingmenn Framsóknar hafa loksins ákveðið, hverjir þeir séu. Gamna sér ekki lengur við, að þeir séu nýtt afl með nýjum formanni. Að fortíð flokksins komi þeim ekki við. Fulltrúar hans neituðu í gær að mæla með rannsókn á einkavæðingu banka. Halldór Ásgrímsson og Valgerður Sverrisdóttir hjálpuðu Davíð Oddssyni að selja bankana fyrir skít og kanil. Og útveguðu sínum mönnum einn af þremur bönkunum. Það voru þeir Ólafur Ólafsson og Finnur Ingólfsson spillingarkóngar. Halldór og Valgerður, Ólafur og Finnur ættu öll að sitja í ævilöngu fangelsi. Framsókn nútímans samsamar sér vel með þeim.
Bjarni dissar rannsóknarnefndina

Fallega byrjar það. Bjarni Benediktsson dissar rannsóknanefnd Alþingis. Hann segir ekki hafa verið gerða neina rannsókn á meintum afglöpum Geirs og Árna og félaga. Man ég þó ekki betur, en rannsókn sannleiksnefndarinnar spanni átta bindi. En 35% þjóðarinnar hafa greindarvísitölu undir 70 stigum með tilheyrandi gullfiskaminni. Kjósa ætíð Flokkinn og gleypa hvers konar rugl flokksforustunnar. Bjarni treystir á gullfiskana sína og segir bara það, sem slefar hverju sinni. Einhugur er í þingflokknum um þessa afstöðu. Það segir okkur meira en nokkuð annað um, að hrunið er á ábyrgð kjósenda Flokksins.
Gerspilltir styðja Geir

Sjálfstæðisflokkurinn sýnir lit og skipar sér í fylkingu með Geir H. Haarde. Telur vanrækslu hans ekki nægja til Landsdóms. Enda eru þingmenn Flokksins meira eða minna samábyrgir í hruninu. Þar á meðal formaðurinn, Bjarni Benediktsson, sem var þingflokksformaður í hruninu. Þar á meðal er Tryggvi Þór Herbertsson, sem sat á alla kanta við borðin í hruninu. Þar á meðal eru trylltustu álverafíklar Flokksins, svo sem Jón Gunnarsson. Þar á meðal eru þeir, sem fengu sérstaka fyrirgreiðslu fyrir sjóði, sem þeir höfðu á sinni könnu. Þar á meðal er kúlulánafólkið. Allt þetta gerspillta lið styður Geir.
Jón Steinar og frelsisenglarnir

Samfylkingin vill, að Björgvin G. Sigurðsson bankaráðherra fari ekki fyrir Landsdóm. Ákvörðunum Geirs H. Haarde og Ingibjargar Sólrúnar Gísladóttur hafi verið haldið leyndum fyrir honum. Ábyrgð hans er nokkru minni af þeim sökum, en hann var þó bankaráðherra í hruninu. Það er léleg afsökun, að vera ekki treyst fyrir eigin málaflokki. Nú verður fín umræða á Alþingi um málið. Þá verður gaman að sjá málsaðila hrunsins engjast í vörninni fyrir Geir og Árna og Björgvin. Síðan fer málið sína leið fyrir Landsdóm. Þar munu Jón Steinar Gunnlaugsson Davíðsvinur og félagar frelsa alla stinkandi elítuna.
Árni Sigfússon og kókaínistarnir

Árni Sigfússon er gott dæmi um geðsjúklingana, sem haga sér eins og þeir séu á kókaíni. Grein Andra Snæs Magnason í Fréttablaðinu í dag gefur kostulega innsýn í hugarfar trylltra virkjanasinna og álversinna. Þeir áttu heiminn í tíð ríkisstjórna Davíðs og Geirs. Þeir bera mesta sök á, að hér myndaðist sápukúla, sem sprakk í andlit þjóðarinnar. Nú engjast þeir um í fráhvarfinu. Verið er að bora án fjármagns og byggja álver án fjármagns og jafnvel án rafmagnsinnstungu. Álplön í Helguvík og Húsavík eru byggð á órum um orkugetu viðkvæmra svæða. Allt fór í vaskinn og nú heimta þeir, að ríkið leysi þá út.
Fíknimarkaði eytt með pennastriki

Til er einfalt ráð við Vítisenglum. Óþarfi er að veita löggunni forvirkar heimildir til að ofsækja almenning. Betra er að fara að gamalli og nýrri tillögu tímaritsins Economist. Sem mér sýnist Financial Times vera að byrja að taka undir. Kippum fótunum undan neðanjarðarhagkerfi fíkniefna, sem nemur tíu milljörðum króna á ári. Reiknað upp úr tölum á heimasíðu SÁÁ. Ríkið á að taka yfir sölu fíkniefna, fela hana apótekum og hafa hana skráða. Getur undirboðið markaðinn, selt árlega fyrir sjö milljarða og gert Vítisengla og aðra eiturlyfjasala atvinnulausa. Sex milljarðar nettó í ríkissjóð á ári.
Fólk úr firrtum heimi

Furðulegt var að heyra eitt af kvígildum Framsóknar verja Íbúðalánasjóð. Að ráði Árna Páls Árnasonar fleygði Guðmundur Bjarnason hundrað milljörðum í bankana rétt fyrir hrun. Fjárhættuspilið verður aldrei réttlætt. Guðmundur var forstjóri sjóðsins og bera alla ábyrgð á sukkinu. En sú spurning vaknar, hvort fleiri ráðamenn í sjóðnum eru jafn öfgafullir í firringunni og hann. Af hverju falla þeir ekki fram á hné sér, biðjast afsökunar á vondri stjórn á Íbúðalánasjóði? Er ekki brýnt að losna við alla yfirstétt sjóðsins eins og annarra fjármálastofnana landsins? Þetta er allt fólk úr firrtum heimi.
Rekum alla bankatoppana

Laun í bönkum eru siðlaust há. Einkum eru það brenglaðir toppar, sem hafa hærri laun en siðlegt er í þjóðfélaginu. Bankarnir eru líka alltof stórir miðað við umsvif þeirra að loknum sápukúlublæstri. Einfalt ráð er við þessu. Helztu stjórar í bönkum eiga að fara. Þannig má spara há laun og losna við hrunverja með brenglað siðferði. Með því að reka yfirstéttina úr bönkunum sparast mikið fé. Ráða þarf nýtt fólk á siðlegum launum í tíunda hvert stjórnunarstarf að loknu siðgæðisprófi. Ekki reka skúringafólkið, heldur skera allan launatoppinn ofan af bönkunum. Alla, sem hafa “stjóri” í titli.
Valgerður er fortíðin

Framsókn ber ábyrgð á hruninu, hvað sem Valgerður Sverrisdóttir segir. Meðan villta fjármálavestrið var byggt upp, sat Framsókn í ríkisstjórn. Meðan orka var gefin álverum nærri frítt, var Valgerður sjálf álveraráðherra. Fingraför Framsóknar sáust um allt kerfið. Menn sáu Kaupþing og sögðu: “Finndu Finn”. Hins vegar var flokkurinn svo heppinn, að vera farinn frá völdum rétt fyrir hrun. Og hafði í síðustu kosningum vit á að losna við verstu hrunverjana. Halldór Ásgrímsson og Valgerður hættu. Til sögunnar kom nýtt forustulið, sem vafalaust kann Valgerði litlar þakkir fyrir að rifja upp fortíð flokksins.
Skaðabætur vegna Geirs

Vilhjálmur Egilsson og Sigurður Kári Kristjánsson reyna að hræða þingmenn. Ekki borgar sig að senda Geir Haarde og Árna Mathiesen fyrir Landsdóm, segja þeir. Gæti kostað skaðabætur, þegar kemur í ljós, hversu óhæfir þeir voru. Vilhjálmur og Sigurður studdu Geir og Árna fram á bjargbrún, þegar vanræksla þeirra sprakk í andlit okkar. En það er þegar komið fram. Sannleiksskýrslan sagði allt, sem segja þarf um vanrækslu og auðnuleysi framagosa Flokksins. Landsdómur ákveður, hvort rugl þeirra sé persónulega refsivert. Skaðabætur vegna ruglsins verða ekki sóttar neitt. Nema kannski í flokkssjóð hrunverja.
Orðin séu á íslenzku

Orðin í stjórnarskránni skipta miklu. Eiga að vera á íslenzku, ekki á máli lagatækna. Eiga að lýsa þrá þjóðarinnar í góða skipan mála, sem gerir okkur kleift að lifa saman í sátt. Bandaríska stjórnarskráin er skrifuð af bændum, ekki lagatæknum. Því er hún enn hin bezta í heimi. Fyrsta verk þingsins verður því að reka lagatækna á dyr og fá sér orðasmiði í staðinn. Raunar þurfum við að kjósa góða rithöfunda á þingið. Fólk, sem kann að orða skýrar hugsanir. Sem skrifar “ég trúi” í stað “ég rengi ekki” og “mér finnst það trúverðugt”. Því er ekki beðið um fúlt og lagatæknilegt orðalag biskupsins.
Atvinnubótavinna útlendinga

Íslendingar fást ekki lengur að færiböndum. Hvar sem þú sérð færiband, eru útlendingar að verki. Í frystihúsum og sláturhúsum. Einkum þó og sér í lagi í stórframkvæmdum. Kárahnjúkavirkjun var reist af útlendingum. Eftir hrun felst atvinnubótavinna í útlendingum, samanber tónlistarhöllina. Verði álver reist, munu erlendir verktakar bjóða lægst og koma með erlenda verkamenn. Þeir eru ódýrari og álóður Gylfi Arnbjörnsson samþykkir þá. Allt úrelt iðja. Nútíminn felst í Marel og Össuri. En svoleiðis rís ekki í atvinnubótavinnu. Krafan um ríkisframtak er bara nútímaútgáfa gamla pilsfalda-kapítalismans.
Andúð rís á þjóðgörðum

Mistekist hafa tilraunir til að fá vit í fyrirhugaðar reglur um þjóðgarðinn umhverfis Vatnajökul. Stjórn friðaða svæðisins hlustar ekki á gagnrýni og fer sínu fram. Hún svarar gagnrýni ekki efnislega, enda getur hún það ekki. Ef svo fer sem horfir, verður fólk andvígt friðun landsvæða. Fasistar hafa komizt til valda og boða og banna eins og þeim þóknast. Því myndast andstaða hinna hófsamari, sem vilja varúð. Því miður hafa sögulausir fasistar tekið völdin í stjórn Vatnajökulsþjóðgarðs. Ráðherra ber að rífa tillögur þeirra og fresta öllu málinu til síðari tíma. Annars rís hér andúð á þjóðgörðum.
Móðgunargirni ögrað

Þegar kröfur hópa um vernd gegn móðgunum ganga of langt, er gott, að þeim sé ögrað. Brýnt er að ögra þeim, sem eru úr hófi móðgunargjarnir. Brenni hópur múslima biblíuna og fari ég með hópi fólks út á götu til að mótmæla, er ég of móðgunargjarn. Brenni hópur kristinna kóraninn og fari múslimar út á götu til að mótmæla, eru þeir of móðgunargjarnir. Brýnt er að ögra móðgunargirni af því tagi. Við þurfum að móðga miklu meira, annars fáum við bara fleiri hrun og meiri kynóra presta. Allt hangir saman, þöggunin og móðgunargirnin, sem er vörn fyrir þöggun. Allt of mikið er af heilögum kúm í umhverfinu.
Hagvöxtur er marklaus

Tölur um hagvöxt eru að mestu marklausar. Landsframleiðsla er reiknuð út eftir viðskiptum. Ef þú gerir við bíl vinar þíns, er það ekki hagsvöxtur. Ef bíllinn fer á verkstæði, er það hins vegar hagvöxtur. Skiptivinna mælist ekki í hagvexti. Sjálfbærni er núll í augum excel-tækna greiningardeilda. Í kreppu eykst samhjálp, skiptivinna og sjálfbærni. Landsframleiðsla mælist þá minni en í gervisveiflu fyrir hrun. Samt tala menn í alvöru um hagvöxt eða ekki hagvöxt. Eru þá að tala um landsframleiðsluna. Þetta dæmi sýnir vel, að hugtök, sem excel-tæknar nota, eru jafnan marklaus og þá einnig gagnslaus.
Vatnajökuls-fasisminn

Sagnfræðilaus stjórn Vatnajökuls fékk ótal athugasemdir við reglur hennar um þjóðgarðinn. Afhenti samt umhverfisráðherra í gær óbreytt plagg frá fyrra uppkasti. Engin mótrök koma þar við rökum gagnrýnenda. Gamla ruglið er bara endurútgefið. Enn er bannað að ríða Bárðargötu í Vonarstræti. Hvers vegna? Engin svör fást við því í nýju útgáfunni frekar en hinni fyrri. Ekki orð um, hvers vegna ekki megi ríða Vonarskarð. Aþþíbara. Reglurnar sýna umhverfis-fasisma, sem leikur lausum hala. Ráðherra á að rífa marklaust plaggið. Og skipa skárri nefnd til að smíða skynsamlegt plagg, sem farið verður eftir.
Bjarni og Einar kátir

Bjarni Benediktsson og Einar K. Guðfinnsson hreykja sér af, að fyrningarleið sé blásin af. Stórkarlalegur misskilningur gæzlumanna hagsmuna kvótagreifa. Þjóðin hefur ekki blásið af að eignast kvótann. Hefur bara fengið mótbyr. En hún mun sigra þá Bjarna og Einar. Það er bara marklaus hagsmunagæzlunefnd Jóns Bjarnasonar, sem vill áfram gefa kvótagreifum kvótann. Og ráðherrann er sjálfur marklaus. Málið fer væntanlega fyrir stjórnlagaþing, sem ákveður, að þjóðin eigi kvótann. En ekki umbjóðendur Bjarna Benediktssonar og Einars K. Guðfinnssonar. Til lengdar borgar sig ekki pólitískt að ögra þjóðinni.
Ólafur Helgi vill hrista ykkur

Ólafur Helgi Kjartansson sýslumaður vill afkastakerfi í sektum fyrir of hraðan akstur. Vill, að hluti sekta fari til rekstrar löggunnar. Hún sér þá sér hag í að sekta sem flesta. Eins konar vestræn útgáfa af rekstri lögreglu í þriðja heiminum. Hún er svo illa launuð, að hún lætur læða seðli í lófa sér fyrir meint umferðarlagabrot. Þetta heitir á alþjóðamáli að hrista vegfarendur. Tillaga Ólafs Helga um afkastakerfi í sektum er vestræn aðferð við að hrista vegfarendur. Ólafur Helgi hefur löngum verið refsingafíkinn. En vondandi fær fíknin ekki útrás í afkastakerfi við refsingar almennings.
Að brenna kóran og biblíu

Bókabrennur eiga sér vonda sögu. Leið hinna fordómafullu til að lýsa frati á skrifað orð. Hitler lét brenna bækur. Róttækur klerkur í Bandaríkjunum vill brenna kóraninn. Fullur fordóma eins og Jenis av Rana. En ástæðulaust er að banna honum að brenna kóraninn. Eða að banna einhverjum að brenna biblíuna. Eða Moggann. Fordómar eru leyfðir í vestrænu samfélagi svona almennt séð. Þjóðverjar eru þó enn viðkvæmir fyrir háværum nazisma. Út af fyrir sig er gott að ögra múslimum. Þeir brenna mannamyndir, en ganga svo af göflunum, þegar trúarrit þeirra er brennt. Hafa gott af að kynnast litrófi nútímans.
Gerbreytt stjórnarskrá

Stjórnlagaþingið verður erfitt. Þar verða gagnstæð sjónarmið. Þar verður fólk, sem styður Sigurðar Líndal í, að gamla stjórnarskráin dugi. Fáu þurfi þar að breyta. Aðrir vilja hugsa stjórnarskrána upp á nýtt. Hafa sett fram flott skipurit breytinga. Mér lízt vel á það. Er sammála breytingarsinnum. Stjórnarskráin þarf að taka betur á grundvallaratriðum. Svo sem trúfrelsi og skoðanafrelsi. Hún þarf líka að segja, að þjóðfélagið sé opið, ekki leyndó. Hún þarf að banna bankaleynd. Hún þarf að gefa þjóðaratkvæði fastan sess í stórpólitískum ákvörðunum. Allt slíkt kallar á gerbreytta stjórnarskrá.
Steingrímur er óhæfur

Steingrímur J. Sigfússon er óhæfur fjármálaráðherra. Hann er duglegur, en veit ekki bofs um siðferði. Um tíma átti fjármálaráðuneytið bankana, en lét undir höfuð leggjast að nota eignarhaldið. Steingrímur átti að hirða veðin í kvótanum fyrir ríkisframlagi til bankanna, en gerði ekki. Ef hann hefði gert það, ætti þjóðin kvótann, þyrfti ekki að rífast um fyrningu. Steingrímur átti að siðvæða yfirstétt bankana, en gerði ekki. Steingrímur átti í samráði við Gylfa Magnússon að semja skyndifrumvarp um afnám bankaleyndar, en gerði ekki. Hafði í tvö ár öll völd í landinu og klúðraði siðferðishlutverkinu.
Burt með svikarana

Fáum okkur nýja ríkisstjórn, sem efnir loforð Jóhönnu forsætisráðherra um þjóðaratkvæði um kvótann. Samningaleiðin fyrirhugaða er ekkert annað en óbreytt eignarhald kvótagreifa. Með viðbótarvæli til Alþingis um breytingu á stjórnarskrá. Alþingi mun ekki manna sig upp hér eftir frekar en hingað til. Fjórflokkurinn stendur ætíð vörð um sérhagsmuni með fulla vasa af fé. Munið Björn Val Gíslason og Lilju Rafney Magnúsdóttur, Svanfríði Jónasdóttur og Ólínu Þorvarðardóttur, fulltrúa sérhagsmuna. Standa með stjórnarandstöðunni að svikum fjórflokksins. Aðeins Hreyfingin neitaði að vera með óhæfunni.

(Viðbót: Ólína er ekki í nefndinni, heldur Guðbjartur Hannesson. Afsakið mistökin)
Ríkisstjórnin sveik þjóðina

Ríkisstjórnin er búin að vera. Hún sveik þjóðina um kvótann. Jón Bjarnason valdi vini kvótagreifanna í sáttanefnd, sem hafnaði fyrningu kvóta. Hún sveik þjóðina um siðvæðingu banka. Önnur kynslóð bankstera eftir hrunið er nákvæmlega eins glæpahneigð og sú kynslóð bankstera, sem olli hruninu. Hún sveik þjóðina um afnám bankaleyndar. Í rauninni er ríkisstjórnin öll eins gefin fyrir leyndó og allar fyrri ríkisstjórnir hafa verið. Hún er þar á ofan að setja upp ríkisritskoðun fjölmiðla. Enginn munur er á þessari aumu ríkisstjórn og þeirri ríkisstjórn, sem hrunverjar hefðu sjálfir myndað.
Hundrað milljarða lagatæknir

Árni Páll Árnason lagatæknir samdi eitt illræmdasta lögfræðiálit sögunnar. Við hlið Mishkin-álits Tryggva Þórs Herbertssonar, sem er illræmdasta excel-álit sögunnar. Árni Páll sagði lög heimila, að Íbúðalánasjóður lánaði bönkum hundrað milljarða ofan á húsnæðislánin. Allt það fé glataðist skömmu síðar, þegar bankarnir fóru á hausinn. Íbúðalánasjóður tapaði öllum þessum hundrað milljörðum. Ríkissjóður neyðist til að bæta það sjóðnum. Á kostnað barna þinna og barnabarna. Samt er Árni Páll í ríkisstjórn og þar á ofan orðinn bankaráðherra. Spilling bankstera verður enn meiri en hjá mislukkuðum Gylfa.
Bankaleynd, bankaleynd, bankaleynd

“Bankaleynd, bankaleynd, bankaleynd”, gargar Höskuldur H. Ólafsson bankster, sakaður um svindla milljörðum í þágu Jóns Ásgeirs. “Bankaleynd, bankaleynd, bankaleynd”, gargaði Ásmundur Stefánsson bankster, sakaður um stuðning við kennitölflakk gangstera. “Bankaleynd, bankaleynd, bankaleynd” gargaði Sigurjón P. Árnason bankster, þegar hann vaknaði á morgnana. Hver kynslóð bankstera á fætur annarri þylur bankaboðorðin þrjú. Þau voru alfa og ómega hrunsins. Eru alfa og ómega eftirleiksins, þegar vangeta nýrrar stjórnar er orðin öllum ljós. Heimtum pólitíkusa, sem þora að skera upp bankaleyndina.
Wahab-ítarnir eru komnir

Múslimar á Íslandi hafa of lengi beðið eftir lóð undir mosku. Eru hófsamir, flestir frá Palestínu. Frábær viðbót við litrófið í samélaginu. Eiga að fá stax sína lóð. En nú hafa komið til sögu ríkir arabar frá Sádi-Arabíu. Tengjast ekki félagi múslima. Hyggjast setja upp madrössu í Ými í Öskjuhlíð. Þar verður kenndur wahab-ismi. Róttæk íslam frá Sádi-Arabíu, svartasta afturhaldslandi heims. Þar ríkir kvenhatur, þær mega ekki einu sinni keyra bíl. Þaðan koma peningarnir í madrössur í Pakistan, sem rækta terrorista. Þaðan kom Osama bin Laden. Pössum okkur á wahab-ítum með fullar hendur fjár.
Berglaug í örbylgjunni

Frú Berglaug er snyrtilega innréttuð matstofa í gömlu hornhúsi við Laugaveg 12. Gólfin og stiginn eru flott og útsýni er fínt af neðri hæð á regndrepa túrista á Laugavegsvafri. Þjónusta er notaleg, en músíkin er of hátt stillt. Matseðill er stuttur og ferðamannalegur og maturinn er fallega upp settur. Þarna er kjötsúpa og plokkfiskur og girnilegt humarsalat (1690 kr). Ýmislegt var gott í hráefnum, humar fínn og hráskinka frábær. En matreiðslan var sumpart úti að aka. Skötuselur og kartöflur (2290 kr) úr frysti og örbylgju voru engin draumafæða. Betri matstaðir eru til á svæðinu, sem betur fer.
Margt mikilvægt vantar

Hér vantar lög um, að heilbrigðar leikreglur gildi í fjármálum. Um afnám bankaleyndar. Að sjóðfélagar stjórni lífeyrissjóðum. Að bankar hætti að hossa fjárglæframönnum. Að bankastjórar komi ekki úr röðum bókhaldstækna, bankatækna, lagatækna og excel-tækna. Burt með alla þessa siðlausu tækna, sem settu þjóðfélagið á hausinn. Hér vantar, að ráðherrar byrji að kynna sér skýrslu rannsóknarnefnar Alþingis. Hafi hana næst hjartanu í mannaráðningum og anarri hegðun sinni. Því miður haga ráðherrarnir sér eins og þeir séu í ríkisstjórn hjá Davíð eða Halldóri, Geir eða Ingibjörgu. Eða Tryggva Þór.
Fjölmiðlar eru geldir

Í gamla daga voru ritstjórar og forstjórar fjölmiðla jafnsettir, höfðu hvor sitt svið. Forstjórinn var þó oftast “primus inter pares”, því að peningar hafa tilhneigingu til að vera æðstir. Þannig var það mína starfsævi. Fyrsta áratug þessarar aldar komu til sögunnar útgáfustjórar, sem voru ritstjórum æðri. Svipað gerðist áður í Bandaríkjunum. Afleiðingin sést í versnandi fjölmiðlum, meiri hugsun um fjármál, hræðslu við dýra rannsóknavinnu. Þetta kerfi einkennir stóru fjölmiðlana á Íslandi og gelti þá sem fjölmiðla. Þeim ber þó að þjóna notendum fremur en eigendum. Annars verða þeir áfram geldir.
Hjörleifshöfði og Landeyjarhöfn

Einu sinni var Hjörleifshöfði úti í sjó og gott hafnarstæði var undir honum. Katla sá svo um að færa ströndina utar. Hjörleifshöfði stendur núna langt inni í landi og þar verður aldrei aftur hafnarstæði. Vestan höfðans er hin nýja Landeyjarhöfn og bíður eftir síðbúnu Kötlugosi. Í samanburði við Kötlu eru hræringar í Eyjafjallajökli bara barnaleikur. Þegar hún gýs, fyllist höfnin af leir og ströndin færist utar. Þá felst hin dæmigerða Kleppsvinna í að halda höfninni opinni. Datt engum í hug, að Katla mundi færa ströndina út fyrir Landeyjarhöfn? Eins og hún gerði áður við höfnina hjá Hjörleifshöfða.
Sjá goðumlíka glæpamenn

Höskuldur H Ólafsson bankastjóri hefur ekki hugmynd um siðferði. Ekki frekar en forveri hans hjá Arion-banka. Ekki frekar en aðrir þeir, sem hafa verið bankastjórar eftir hrun. Í skjóli skilningsleysis Steingríms J. Sigfússonar og Gylfa Magnússonar. Allir bankastjórarnir ögra þjóðinni með því að mylja undir mestu fjárglæframenn landsins umfram aðra. Þeir eru siðlausir, því að þeir eru bankamenn og siðferði er þeim lokuð bók. Ekki má ráða bankamenn sem bankastjóra, heldur á að setja þar inn heimspekinga og siðfræðinga. Þar á að vera fólk, sem fær enga glýju í augu við að horfa á goðumlíka stórglæpamenn.
Fullyrðing um einelti

Hef ekki séð dæmi um einelti fjölmiðla í garð þjóðkirkjunnar, sem Örn Bárður Jónsson prestur fullyrti. Þyrfti fyrst að sjá eitt dæmi. Enn síður sé ég, að fjölmiðlar hafi fjallað óvandað um siðferðisbrenglun kirkjunnar. Hún á bara að passa sig betur. Örn Bárður getur sagt upp fjölmiðlum öðrum en Ríkinu og býður því fávíslegan brandara um það efni. Menn geta hafnað fjölmiðlum rétt eins og ríkiskirkjunni. Fjölmiðlar hafa flutt eðlilegar skoðanir um, að Karl biskup Sigurbjörnsson segi af sér. Hefur höndlað siðferðisbrenglun kirkjunnar heimskulega og hrakið fólk burt. Örn Bárður er bara alls ekki með á nótunum.
Fyrsta verk nýs ráðherra

Fyrsta verk Árna Páls Árnasonar bankaráðherra ætti að vera að höfða mál gegn skilanefndarmönnum og slitastjórnarmönnum. Fyrr stórtækan þjófnað á fé, sem þeim var trúað fyrir. Þeir hafa tekið sér margföld laun á við það, sem þolanlegt er talið í gjaldþrota þjóðfélagi. Þetta er stærsti þjófnaðurinn á Íslandi eftir hrunið. Engu máli skiptir, hvort bófarnir stela af útlendingum eða Íslendingum. Þjófnaður er alltaf þjófnaður. Miklu skiptir, að siðlausir bófar komist ekki upp með glæpi. Því verður að höfða mál. Ef Árni Páll gerir ekkert, vitum við hvers vegna. Hann er nefnilega sjálfur siðlaus, greyið.
Ríkisritskoðun Katrínar

Undarleg eru fyrirhuguð fjölmiðlalög Katrínar Jakobsdóttur. Tengjast vinstri áráttu miðstýringar hugarfars. Lögin banna grófar skoðanir, “sem kynda undir hatri”. Það er orðalag, sem Stóri bróðir elskar að misnota. Betra er að hafa engar reglur um skoðanir og framsetningu þeirra. Lögin stofna ríkisritskoðun undir heitinu Fjölmiðlastofa. Hún á að boða og banna og beita viðurlögum án þess að áfrýja megi úrskurðum. Af hverju má ekki lasta Múhameð spámann eða Katrínu Jakobsdóttur? Af hverju má ekki segja Vinstri græna útúr-spillta og þjóðkirkjuna undir áhrifum myrkrahöfðingjans? Katrín er úlfur í sauðargæru.
Hrunverjar vaða uppi

Mér verður daglega óglatt, þegar Alþingi er komið saman. Hrunverjar stíga þar daglega upp í pontu og kvarta yfir afleiðingum sinna eigin gerða. Saka ríkisstjórnina um atvinnuleysi, sem hrunverjar bjuggu til. Saka hana um samdrátt landsframleiðslu, sem hrunverjar bjuggu til. Kvarta yfir viðræðum um IceSave, sem þeir ábyrgðust á sínum tíma. Viðbjóðslegt er að sjá Tryggva Þór Herbertsson og Einar K. Guðfinnsson bölsótast yfir eigin verki og kenna öðrum um. Átakanlegast er þó, að sjá þriðjung þjóðarinnar styðja hrunverja. Ógeðskarlar hossa sér auðvitað á þjóð, sem þjáist af gullfiskaminni.
Fjallmenn í vöfflukaffi

Kátt var á Kaldbaki í hádeginu í gær. Samkvæmt hefð hófu fjallmenn sex daga leitir hér í vöfflukaffi. Kindum fækkar og fjallmönnum fjölgar. Fleira fólk en fé verður í Hrunarétt á föstudaginn kemur. Hér höfðu menn þrjá til reiðar og hafa kokk með sér á fjöllum. Veðurspáin er góð, bara skúrir, hiti góður og engin þoka, sem er allra bezt. Munur er að vera fjallmaður í dag. Alls staðar eru góðir fjallaskálar, jafnvel með klósetti. Og það er munur að vera hestur í leitum, þegar menn hafa þrjá til reiðar. Í gamla daga létu menn sér einn nægja, enda urðu hestar snemma gamlir. Núna eru þeir allir hressir.
Kerfið sýnir þér fingurinn daglega

Hver staðfestingin rekur aðra. Bankar, skilanefndir og slitastjórnir elska fjárglæframenn og hata almenning. Mestu glæpamenn þjóðarinnar fá alls kyns fyrirgreiðslu, sem almenningur fær ekki. Björgólfur Thor fær felldar niður ábyrgðir upp á tugi milljarða. Reyndu það sjálfur. Jón Ásgeir fær vandamál sín fryst til langs tíma. Reyndu það sjálfur. Munur á gömlum bankaskúrkum og nýjum er enginn. Moka þarf öllum forstjórum og millistjórum út úr bönkunum. Öllum. Ríkisstjórnin reyndi ekki par að siðvæða fjármálin. Kerfið sýnir þér fingurinn daglega. Á skerinu mun ekkert lagast fyrr en í blóðugri byltingu.